**Pierre Marie Xavier Raphaël Antoine Melchior de Polignac** (avioliitossa **Pierre Grimaldi de Polignac**; 24. lokakuuta 1895 Hennebont, Bretagne – 10. marraskuuta 1964 Pariisi) oli Monacon prinsessa Charlotten puoliso ja Monacon ruhtinaan Rainier III:n isä. Hän oli aktiivinen taiteen, musiikin ja kirjallisuuden tukija ja oli maansa UNESCO-delegaation johtaja sekä Kansainvälisen olympiakomitean (KOK) monacolaisjäsen.

Ranskalainen mahtisuvun jäsen
-----------------------------

Pierre de Polignac syntyi Ranskan Bretagnessa Hennebontissa ja oli kreivi Maxence de Polignacin ja hänen meksikolaisen puolisonsa neljäs ja nuorin poika. De Polignacin ruhtinassuku oli kuulunut Ranskan aatelistoon aina 1100-luvulta lähtien, sai herttuan arvon 1780 ja päärin arvon 1817. Näin de Polignacin päärillinen suku oli Ranskan ylhäisintä aatelistoa eli Valentinoisin kreivi.

Monacon prinssinä
-----------------

Hän avioitui maaliskuussa 1920 Monacon prinsessa Charlotten kanssa, joka oli ruhtinas Ludvig II:n ja kabareetanssija Marie Juliette Louvetin tytär, jonka ruhtinas adoptoi viralliseksi tyttärekseen. Juuri ennen häitä Pierre de Polignac otti sukunimekseen Grimaldi ja Grimaldin suvun vaakunan. Näin hänestä tuli Monacon prinssi ja säilytti myös entisen arvonimensä Valentinoisin kreivi.

Pari sai kaksi lasta:

* Prinsessa Antoinette, (28. joulukuuta 1920 – 18. maaliskuuta 2011).
* Rainier III, (31. toukokuuta 1923 – 6. huhtikuuta 2005), Monacon hallitseva ruhtinas Ludvig II:n jälkeen vuonna 1950.

Prinsessa Charlotten ja prinssi Pierre de Polignacin avioliitto päättyi jo 1920-luvun puolivälissä. Virallinen avioero julistettiin 20. maaliskuuta 1930. Pierre de Polignac säilytti kuitenkin entisen virallisen nimensä eli *ruhtinas Pierre Grimaldi de Polignac* Ludvig II:n vuonna 1933 tekemällä päätöksellä.

Ludvig II kuoli toukokuussa 1949, ja hänen seuraajakseen nousi Pierre de Polignacin poika Rainier III. Tällöin prinssi Pierre de Polignac valittiin poikansa jälkeen KOK:n jäseneksi vuonna 1950. Tässä tehtävässä hän oli kuolemaansa eli vuoteen 1964 asti.

Prinssi Pierre de Polignac kuoli 10. marraskuuta 1964 syöpään Pariisissa.

Muisto
------

Ruhtinas Rainier III perusti isänsä muistoksi 17. helmikuuta 1966 Prinssi Pierren säätiön, jonka tehtävänä oli kirjallisuuden ja taiteiden tukeminen.

Lähteet
-------

1. ↑  François Velde: Armory of Old Regime (pre-1789) French Peerage *heraldica.org*.  9.3.2013. Viitattu 28.12.2015. (englanniksi)
2. ↑  François Velde: A Separation - Monaco's Princess Prince Pierre to be Banished *trove.nla.gov.au*.  9.3.2013. Viitattu 28.12.2015. (englanniksi)
3. ↑  Monegasque Olympic Committee *comite-olympique.mc*. Viitattu 28.12.2015. (englanniksi)
4. ↑  FONDATION PRINCE PIERRE DE MONACO *fondationprincepierre.mc*.  Arkistoitu 18.12.2018. Viitattu 28.12.2015. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* RISM
* IdRef

 |

 |